የደቡብ ኦሞ ዞን ገቢ የመሰብሰብና ባለሐብቶችን የመሳብ አቅም እያደገ ነው
 በደቡብ ብሔር ብሔረሰቦችና ሕዝቦች ክልል የደቡብ ኦሞ ዞን ገቢ የመሰብሰብና ባለሐብቶችን የመሳብ አቅም እያደገ መምጣቱን የዞኑ አስተዳደር ገለጸ፡፡የዞኑ ዋና አስተዳዳሪ አቶ ሞሎካ ውብነህ ለዋልታ እንደገለጹት በዞኑ ያለውን የግብር አሰባሰብ ሥርዓት ለማስያዝና ግብር ከፋዩ ህብረተሰብ ግዴታውን እንዲወጣ በተደረገ ጥረት የዞኑ ገቢ ሊጨምር ችሏል፡፡ከአሥር ዓመት በፊት የዞኑ ግብር የመሰብሰብ አቅም ከ10 ሚሊየን ብር እንደማይበልጥ የተናገሩት አቶ ሞሎካ በአሁኑ ጊዜ ግን ወደ 90 ሚሊየን ብር ሊጠጋ ችሏል፡፡በ2004 በጀት ዓመት የተሰበሰበው ገቢ 56 ሚሊዮን ብር እንደነበረ ያስታወሱት አቶ ሞሎካ በ2005 በጀት ዓመት ግን ከ89 ሚሊዮን ብር በላይ ሊደርስ ችሏል፡፡ በተያዘው የበጀት ዓመትም 99 ሚሊዮን ብር ለሰብሰብ መታቀዱን ታነግረዋል፡፡ ኢንቨስትመንትን በተመለከተም በዞኑ ውስጥ ያለውን ያልተነካና እምቅ ሀብት ለመጠቀም የሚመጡ ባለሀብቶች ቁጥር ከጊዜ ወደ ጊዜ እየጨመረ መምጣቱን ዋና አስተዳዳሪው አስረድተዋል፡፡በዞኑ 2 ነጥብ 2 ቢሊየን ብር በላይ ካፒታል ያስመዘገቡ 52 ባለሀብቶች በተለያዩ የኢንቨስትመንት መስኮች የተሰማሩ ሲሆን በዚህም ከ7ሺ 600 በላይ ዜጎች የሥራ እድል መፈጠሩን ዋና አስተዳዳሪው ተናግረዋል፡፡አቶ ሞሎካ አያይዘውም በዞኑ መልካም አስተዳደርን ለማስፈንና ኪራይ ሰብሳቢነትን ለመዋጋት በተደረገ ጥረት በህገወጥ መንገድ ተይዞ የነበረ 825 ሄክታር መሬት ወደ መሬት ባንክ ተመላሽ መደረጉን አስረድተዋል፡፡